S-699/2017

Mál þetta, sem dómtekið var í dag, er höfðað með ákæru, útgefinni 1. desember 2017, á hendur D-x-x R-x-x, fæðingardagur 00. september 0000, með dvalarstað að Klettatröð 10 í Reykjanesbæ og K-x-x M-x-x, fæðingardagur 2. desember 1983, með dvalarstað á sama stað, fyrir tilraun til skjalafals og brots gegn útlendingalögum með því að hafa, fimmtudaginn 2. nóvember 2017, í afgreiðslu Póstsins, Pósthússtræti 5, Reykjavík, tekið á móti og haft í vörslum sínum póstsendingu nr. RE58142099GR, frá Aþenu í Grikklandi, sem ákærðu töldu að innihéldi fölsuð grísk vegabréf, sem þeir höfðu áður aflað sér í því skyni að nota til að draga dul á persónuauðkenni sín og uppruna, en tollyfirvöld höfðu haldlagt vegabréfin og komið fyrir gervipakka í stað þeirra. Annars vegar var um ræða vegabréf nr. AK2367271, með gildistíma frá 03.07.2015 til 02.07.2020, ranglega ánafnað D-x-x A-x-x, f.d. 00.00.0000 og hins vegar vegabréf nr. AB1799889, með gildistíma frá 12.09.2015 til 11.09.2020, ranglega ánafnað K-x-x P-x-x, f.d. 00.00.0000. Bæði vegabréfin reyndust breytifölsuð, þ.e. fölsuð að hluta á þann hátt að skipt hafði verið um persónuupplýsingar í upplýsingasíðum þeirra.

Teljast þessi brot ákærðu varða við 1. mgr. 155. gr. almennra hegningarlaga nr. 19/1940, sbr. 20. gr. sömu laga og h-lið 2. mgr., sbr. 6. mgr. 116. gr. laga um útlendinga nr. 80/2016.

Þess er krafist að ákærðu verði dæmdir til refsingar og til greiðslu alls sakarkostnaðar.

Þá er þess krafist að ákærðu verði, með heimild í 1. og 2. tl. 1. mgr. 69. gr. a. almennra hegningarlaga nr. 19/1940, sbr. b-lið 2. gr. laga nr. 149/2009, dæmdir til að sæta upptöku á framangreindum breytifölsuðum grískum vegabréfum.

Ákærðu sóttu ekki þing við þingfestingu málsins og höfðu ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði D-x-x er fæddur í september 0000. Hann hefur ekki sætt refsingu hér á landi svo vitað sé.

Með hliðsjón af sakarefni þessa máls þykir refsing ákærða hæfilega ákveðin fangelsi í 30 daga. Frá refsingu dregst gæsluvarðhaldsvist sem ákærði sætti frá 3. til 10. nóvember 2017

Ákærði K-x-x M-x-x er fæddur í desember 0000. Hann hefur ekki sætt refsingu hér á landi svo vitað sé.

Með hliðsjón af sakarefni þessa máls þykir refsing ákærða hæfilega ákveðin fangelsi í 30 daga.

Með vísan til lagaákvæða í ákæru eru gerð upptæk til ríkissjóðs vegabréf nr. AK2367271 með gildistíma frá 3. júlí 2015 til 2. júlí 2020, ranglega ánafnað D-x-x A-x-x og nr. AB1799889, með gildistíma frá 12. september 2015 til 11. september 2020, ranglega ánafnað K-kk-ef P-x-x, sem lögregla lagði hald á við rannsókn málsins.

Ákærði K-x-x M-x-x greiði málsvarnarþóknun tilnefnds verjanda síns á rannsóknarstigi málsins, E-kk-ef O-kk-ef S-kk-ef lögmanns., 179.180 krónur, að meðtöldum virðisaukaskatti.

Engan annan sakarkostnað leiddi af meðferð málsins.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, D-x-x R-x-x, sæti fangelsi í 30 daga. Frá refsingunni dregst gæsluvarðhald ákærða frá 3. til 10. nóvember 2017.

Ákærði, K-x-x M-x-x, sæti fangelsi í 30 daga.

Upptæk eru gerð til ríkissjóðs vegabréf nr. AK2367271 með gildistíma frá 3. júlí 2015 til 2. júlí 2020, ranglega ánafnað D-x-x A-x-x og nr. AB1799889, með gildistíma frá 12. september 2015 til 11. september 2020, ranglega ánafnað K-kk-ef P-x-x.

Ákærði K-x-x M-x-x greiði málsvarnarþóknun tilnefnds verjanda síns á rannsóknarstigi málsins, E-kk-ef O-kk-ef S-kk-ef hdl., 179.180 krónur.

L-kvk-nf R-kvk-nf S-kvk-nf